Нэхъыжьым и псалъэм и къару иныр
Урысей Федерацэм и Президентым и полномочнэ лIыкIуэу Кавказ Ищхъэрэм щыIэ Матовников Александр фокIадэм и 20-м яIущIащ Нэхъыжьхэм я совету КИФЩI-м щыIэм хэтхэм. ЗэIущIэм щытепсэлъыхьащ щIэблэр гъэсэным теухуауэ къэрал къулыкъущIэхэмрэ цIыхубэмрэ зэрызэдэлажьэр егъэфIэкIуэнымкIэ щыIэ Iэмалхэм.
Матовников Александр жиIащ къаIэта Iуэхум Кавказ Ищхъэрэм и щIыналъэхэм я дежкIэ мыхьэнэшхуэ зэриIэр, зыщыщ лъэпкъкIэ, динкIэ зэрызэтемыхуэр къагъэсэбэпу зэрыхьзэрийрэ зэгурымыIуэрэ къагъэхъуну хуей гуэрхэр зэрыщыIэр къэплъытэмэ.
— Апхуэдэ мурадхэм лъэIэсын папщIэ, нэщанэ ящI ди щIалэгъуалэр. Абыхэм я гупсысэр хъыбар нэпцIхэмкIэ зэтраху, социальнэ сетхэмрэ мессенджерхэмкIэ ахэр къызэщIагъэст. Аращи, икъукIэ мыхьэнэшхуэ иIэщ унафэщIхэмрэ цIыхубэмрэ дызэкъуэту абыхэм дапэщIэтыным, — жиIащ Матовниковым. Абы къыхигъэщащ Нэхъыжьхэм я зэгухьэныгъэхэри а Iуэхум нэхъ жыджэру къешэлIэн зэрыхуейр.
— Кавказ Ищхъэрэм нэхъыжьым и псалъэм пщIэ щиIэу, щIалэгъуалэм я дежкIэ ар щапхъэу ижь-ижьыж лъандэ-рэ къыщокIуэкI. Аращ ди щIыналъэхэм я нэхъыбэм республикэ Iэтащхьэхэм ядэлэжьэну нэхъыжьхэм я зэгухьэныгъэхэр къыщIыщызэрагъэпэщар, ветеранхэм я Советхэр щIыщыIэр. Псалъэм папщIэ, Тэрч къэзакъхэм я дзэ зэгухьэныгъэм епхауэ щыIэщ лIыжьхэм я совет. Апхуэдэуи Кавказ Ищхъэрэ федеральнэ округым и Жылагъуэ советым гуэту мэлажьэ Нэхъыжьхэм я зэгухьэныгъэ, — дыщIигъуащ къэпсэлъам.
Матовниковым къызэрилъытэмкIэ, лъэпкъ хабзэхэр я тегъэщIапIэу щIалэгъуалэр хэкупсэу гъэсэным, Кавказ Ищхъэрэм щыпсэу лъэпкъхэр зэкъуэзыгъэувэ Iуэхухэм гулъытэ хэха ягъуэтын хуейщ.
ЗэIущIэм къыщыпсэлъащ КИФЩI-м и Жылагъуэ советым епхауэ лажьэ Нэхъыжьхэм я зэгухьэныгъэм и тхьэмадэ, Урысей Федерацэм и Жылагъуэ палатэм хэт, «Наша Осетия» зэщIэхъееныгъэм и унафэщI Лагкуев Вячеслав, Къэбэрдей-Балъкъэр Республикэм и Iэтащхьэм дэлажьэ Жылагъуэ зэгухьэныгъэм хэт, урыс тхыдэмрэ щэнхабзэмкIэ «Вече» IуэхущIапIэм и тхьэмадэ Канунников Анатолий, КИФЩI-м и Жылагъуэ советым епхауэ лажьэ Нэхъыжьхэм я зэгухьэныгъэм хэт, Къэрэшей-Шэрджэс Республикэм и Жылагъуэ палатэм и унафэщIым и къуэдзэ Джатауэ Виктор, Тэрч къэзакъ дзэ зэгухьэныгъэм епхауэ лажьэ лIыжьхэм я советым и унафэщI Картушин Владимир.
Зэхыхьэм щыжаIащ пIалъэ пыухыкIам тету мы зэIущIэм хуэдэ ирагъэкIуэкIын зэрыхуейр.
КЪАНЩАУЭ Мэлычыпхъу.
